Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 446/15/2202	Galanta, 6.8.2015
EEČ : 2-17-170-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že hoci zákonom o rodine je povinná a rozsudkom Okresného súdu XXXXX pod číslom konania XXXXX zo dňa 9.7.2013 s právoplatnosťou od 14.8.2013, bola zaviazaná prispievať na výživu syna XXXXX, XXXXX, bytom u otca XXXXX, nar. XXXXX, bytom XXXXX,  sumou vo výške 120 Eur mesačne vždy do 15-steho dňa toho ktorého mesiaca k rukám otca, pričom ako matka si svoju zákonnú povinnosť neplnila v XXXXX a všade tam, kde sa zdržiava od 1.1.2014 do mesiaca júl 2015, čím jej za uvedené obdobie vznikol dlh na výživnom vo výške 1.250 Eur,

lebo zanikla trestnosť činu

Odôvodnenie:
             Uznesením povereného príslušníka Obvodného oddelenia Policajného zboru XXXXX sp. zn. XXXXX zo dňa 10.7.2015 bolo podľa § 199 odsek 1 Trestného poriadku začaté trestné stíhanie a súčasne podľa § 206 ods. 1 Tr. por. vznesené obvinenie  XXXXX  pre prečin zanedbania povinnej výživy podľa § 207 ods. 1 Tr. zák. na tom skutkovom základe, ako je uvedené vo výrokovej časti uznesenia. 

                 Počas vyšetrovania bol vo veci vypočutý svedok - poškodený XXXXX, ktorý vo svojej výpovedi potvrdil  neplatenie výživného obvinenou, avšak táto skutočnosť nemala na maloletého syna XXXXX trvalo nepriaznivé následky.  Svedok - poškodený XXXXX vo svojej výpovedi dňa 23.7.2015 uviedol, že obvinená dňa 22.7.2015 svoj dlh na výživnom dodatočne uhradila v plnom rozsahu, čím nemá žiadne zameškané výživné. 
               
	Písomné potvrdenia o platení výživného obvinenou sú súčasťou  vyšetrovacieho spisu. (č.l. 18 až 22).   

	Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  

                Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

                Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
                Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 ods. 1 písm. a) Trestného zákona, podľa ktorého trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.  Vykonaným dokazovaním bolo zistené a preukázané, že obvinená XXXXX uhradila dlh na výživnom, pričom dočasné neplnenie vyživovacej povinnosti nemalo na jej syna XXXXX trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Michal Oravec
prokurátor